Konstantinas Jakovlevas-Mateckis

Konstantinas Jakovlevas-Mateckis (1929 m. kovo 6 d. Kaune – 2021 m. lapkričio 12 d. Vilniuje) – Lietuvos inžinierius architektas.

Biografija 
Gimė inteligentų šeimoje. Tėvai išaugino keturis sūnus – Viktorą, Jaroslavą, Konstantiną ir Anatolijų.

1936–1941 m. mokėsi Kaune, privačioje Elenos Grigiškienės pradžios mokykloje. Prasidėjus karui, šeima persikėlė gyventi į paveldėtą iš tėvų Micaičių palivarką (Kuršėnų valsčius, Šiaulių apskritis). 1948 m. baigė Kuršėnų gimnaziją. 1948–1954 m. studijavo Kauno politechnikos instituto (KPI) Architektūros fakultete. 

1954–1960 m. Vilniaus statybos technikumo dėstytojas, direktoriaus pavaduotojas mokymo reikalams, 1957–1960 m. direktorius. 1960–1964 m. Staklių ir įrankių pramonės gamyklų projektavimo instituto „Giprostanok“ Vilniaus filialo („Lietuvos staklių projektas“) grupės vadovas, instituto vyr. architektas. 1964–1968 m. Lietuvos architektūros ir statybos instituto Kaune architektas. 1968–1986 m. Sąjunginio techninės estetikos instituto Vilniaus filialo (dab. Dizaino institutas) Architektūrinės aplinkos formavimo skyriaus vedėjas. 1969 m. KPI specializuotoje taryboje apgynė architektūros kandidato disertaciją. 

Nuo 1976 m. Vilniaus inžinerinio statybos instituto (nuo 1991 m. VGTU) dėstytojas. 1983 m. architektūros mokslų daktaras. Nuo 1985 m. docentas, nuo 1987 m. profesorius. 1987–1991 m. VISI Architektūros fakulteto dekanas. Nuo 1993 m. ir Kauno technologijos universiteto dėstytojas. 1993–2002 m. dėstė ir Vilniaus dailės akademijoje. 1991 m. Romos universiteto La Sapienza, 1993–1999 m. Balstogės technikos universiteto kviestinis profesorius.

Lietuvos architektų, Lietuvos kraštovaizdžio architektų ir Lietuvos dizainerių sąjungos narys. 2004 m. Tarptautinės informatizacijos akademijos tikrasis narys.

Veikla 
Atliko daugiau kaip 25 architektūros, kraštovaizdžio architektūros ir aplinkos dizaino mokslinio tyrimo darbus. Parengė daugiau kaip 90 architektūros ir kraštovaizdžio projektų, po nepriklausomybės atkūrimo daugelio pastatų paskirtis keitėsi. Parengė interjerų projektų. Parašė 26 knygas.

Architektūros projektai 
 Vilniaus staklių gamykla „Komunaras“, 1963 m.
 Šiaulių staklių gamykla, 1967 m.
 Metalo pjovimo staklių instituto Vilniaus filialas su bandomąja gamykla „Precizika“, 1967–1982 m.
 Kauno tvirtinimo detalių gamykla, 1968 m.
 Šilutės hidraulinių pavarų gamykla

Kraštovaizdžio architektūros projektai 
 Toljačio miesto ir automobilių gamykla VAZ, 1981 m.
 Kruonio hidroakumuliacinė elektrinė, 1992 m.
 Ignalinos atominė elektrinė, 1993 m.
 Tarptautinė automagistralė „Via Baltica“, aplinkos estetinio formavimo koncepcija, 1994 m.
 Vilniaus universiteto botanikos sodo padalinys, Vingio parkas, 2001 m.
 Reabilitacijos centras „Baldžio Šilas“, Vilnius, 2002 m.

Bibliografija 
 Pramonės teritorijų želdynai, 1973 m.
 Estetika grūdų saugojimo ir perdirbimo įmonėse: monografija, 1975 m.
 Skaičiavimo centrų interjero įrengimo rekomendacijos: monografija, 1975 m.
 Estetiška aplinka duonos ir pieno pramonės įmonėse: monografija, 1979 m.
 Mažoji architektūra, 1979 m.
 Gėlynai, 1981 m.
 Vaizdinė informacija ir agitacija įmonės aplinkoje, 1983 m.
 Trumpalaikio poilsio vietų projektavimas, 1983 m.
 Kompleksinis estetinės aplinkos formavimas gelžbetoninių konstrukcijų ir namų statybos kombinatuose: monografija, 1984 m.
 Kompleksinis pramonės teritorijų sutvarkymas, 1989 m.
 Trumpas architekto žinynas. Landšafto architektūra, su kitais, Kijevas, 1990 m.
 Gamybinės aplinkos dizainas, su kitais, 1990 m.
 Miestotvarka, su kitais, 2003 m.
 Miesto kraštovaizdžio architektūra, t. 2, 2003 m.
 Miesto kraštovaizdžio architektūra / Vilniaus Gedimino technikos universitetas. – Vilnius: Technika, 2003–2008.
 T. 1: Miesto kraštovaizdžio architektūros raida ir teorijos pagrindai. – 2008. – 410 p.: iliustr. – ISBN 978-9955-28-369-0
 T. 2: Želdiniai ir jų komponavimas. – 2003. – 289 p.: iliustr. – ISBN 9986-05-687-X
 Miesto kraštovaizdžio architektūra / Vilniaus Gedimino technikos universitetas. – 2-oji papild. ir patais. laida. – Vilnius: Technika, 2011-.
 T. 2: Želdiniai ir jų komponavimo principai. – 2011. – 298 p.: iliustr. – ISBN 978-9955-28-994-4

Įvertinimas 
 1981 m. LSSR valstybinė premija
 1989 m. LTSR nusipelnęs mokslo veikėjas
 1997 m. VGTU medalis „Už nuopelnus Vilniaus Gedimino technikos universitetui“
 2004 m. Lietuvos didžiojo kunigaikščio Gedimino ordino Karininko kryžius

Šaltiniai

Literatūra 
 Architektūros profesorius habilituotas daktaras Konstantinas Jakovlevas-Mateckis: biografinė apybraiža ir bibliografinė rodyklė / Vilniaus Gedimino technikos universitetas. Biblioteka (sud. Ona Juršaitė). – Vilnius: Technika, 2004. – 148 p.: iliustr. – ISBN 9986-05-699-3
 Architektūros profesorius habilituotas daktaras Konstantinas Jakovlevas-Mateckis: biografinė apybraiža ir bibliografinė rodyklė (sud. Ona Juršaitė). – Vilnius: Technika, 2009. – 189 p.: iliustr. – ISBN 978-9955-28-400-0

LTSR valstybinės premijos laureatai
Lietuvos architektūros mokslininkai
Lietuvos landšafto architektai
Lietuvos dizaineriai